作者:王昌齡
標題:從軍行七首
內容:烽火城西百尺樓，黃昏獨上海風秋。更吹羌笛關山月，無那金閨萬裡愁。琵琶起舞換新聲，總是關山舊別情。撩亂邊愁聽不盡，高高秋月照長城。關城榆葉早疏黃，日暮雲沙古戰場。表請回軍掩塵骨，莫教兵士哭龍荒。青海長雲暗雪山，孤城遙望玉門關。黃沙百戰穿金甲，不破樓蘭終不還。大漠風塵日色昏，紅旗半卷出轅門。前軍夜戰洮河北，已報生擒吐谷渾。胡瓶落膊紫薄汗，碎葉城西秋月團。明敕星馳封寶劍，辭君一夜取樓蘭。玉門山嶂幾千重，山北山南總是烽。人依遠戍須看火，馬踏深山不見蹤。